Şedinţa Consiliului Local Sector 1, care avea pe ordinea de zi şi un proiect de modificare a bugetului local, a fost închisă, vineri, din lipsă de cvorum, anterior fiind suspendată câteva ore, ca urmare a faptului că grupul consilierilor locali PNL i-au solicitat edilului Clotilde Armand un proiect de hotărâre legal, acuzând-o că nu a trimis bugetul local adoptat anterior Ministerului Finanţelor şi Trezoreriei.
"Zilele acestea asistăm cu toţii la o întreagă poveste creată de primarul Sectorului 1 cu privire la blocajul serviciilor din cadrul Primăriei. (…) Bugetul votat de Consiliul Local acum aproape o lună de zile nu a fost transmis nici până în prezent către Ministerul Finanţelor şi Trezoreria Sectorului 1. Ţinând cont de acest lucru, în acest moment Primăria Sectorului 1 se află practic în incapacitate de a demara diverse proiecte, investiţii, de a funcţiona, de a realiza plăţi (…). Doamna primar, aveţi timp până la finalul programului de lucru să transmiteţi bugetul către instituţiile abilitate şi să veniţi pe ordinea de zi cu o rectificare, nu cu proiectul ilegal cu care aţi venit, nesemnat de aparat, de secretar şi de celelalte subordonate", a declarat viceprimarul Sectorului 1 Ramona Porumb (PNL).
La reluarea şedinţei, Ramona Porumb a punctat că a fost transmis consilierilor locali un proiect de rectificare, iar cel mai probabil acesta va fi analizat de comisii din cadrul Consiliului Local zilele următoare.
"A fost transmis un proiect de rectificare, în urma solicitării consilierilor locali şi a fost retras cel de-al doilea proiect de pe ordinea de zi cu privire la modificarea bugetului. Probabil zilele următoare cele două comisii se vor întâlni pentru a analiza proiectul propus şi vă propun să discutăm săptămâna viitoare, în funcţie de avizele pe care le avem (…). Mă bucur că în final primarul Sectorului 1 a înţeles că legea trebuie aplicată şi că nu există altă modalitate de a modifica un buget decât prin rectificare şi o să ne uităm şi noi pe documente să vedem dovezile cerute că într-adevăr a fost transmis (bugetul n.r) către Ministerul Finanţelor şi către Trezorerie", a adăugat Ramona Porumb.
Edilul Clotilde Armand a susţinut, joi, că Primăria Sectorului 1 va fi închisă, din cauza consilierilor locali PNL şi PSD, care ar fi alocat bani prevăzuţi pentru funcţionarea instituţiei pentru Catedrala Mântuirii.
"Registratura va fi închisă şi serviciile publice la fel. Primăria nu mai are cum să funcţioneze fără buget. Un lucru extrem de grav şi fără precedent. Pentru ceea ce a făcut PNL PSD am depus deja o plângere penală săptămâna trecută. Este interzis în lege să opreşti serviciul public. (…) De astăzi nu vom mai avea internet în instituţie. De săptămâna trecută nu avem pază. Vom închide Primăria", a spus edilul Armand.
Grupul consilierilor locali PNL Sector 1 a acuzat-o pe Clotilde Armand, după ce aceasta a depus plângere penală pe numele lor, că transmite instituţiilor publice acuzaţii mincinoase.
Liderul consilierilor PNL, Ramona Porumb, a explicat, luni, motivele pentru care liberalii au susţinut mutarea cheltuielilor din capitolul funcţionare în capitolele care vizează investiţii.
"Pe ordinea de zi a şedinţei Consiliului Local din 4 martie 2024 a fost introdusă propunerea doamnei primar de modificare a bugetului instituţiei aprobat în data de 12 februarie 2024. Propunerea de Hotărâre de Consiliu Local are la bază un document care include categorii de investiţii ale Primăriei, conform documentului transmis de funcţionarii Primăriei Sectorului 1 către consilierii locali PNL, la solicitarea acestora, înainte de şedinţă, (…) şi suplimentarea unor sume pentru bunuri şi servicii necesare funcţionării primăriei. Mai mult, din cele opt puncte din documentul care conţine dorinţele doamnei Armand cu privire la modificarea obiectivelor de investiţii, patru vizează solicitări de diminuare a bugetului aprobat deja pentru proiecte precum achiziţia de imobile pentru spaţii verzi sau locuri de joacă şi construcţia ansamblului educaţional din cartierul Greenfield", se explica într-un comunicat al PNL.